पाकिस्तान में दिलचस्पी रखने वाले जानते हैं कि एक नहीं, दो पाकिस्तान हैं और दोनों कई बार स्वतंत्र रूप से और कभी-कभी तो एक-दूसरे के विपरीत कार्यरत दिखते हैं। पहले की धुरी इस्लामाबाद में है, जहां प्रधानमंत्री कार्यालय और नेशनल असेंबली है और दूसरे का दिल वहां से कुछ किलोमीटर दूर रावलपिंडी का सैन्य मुख्यालय या जीएचक्यू में धड़कता है। अपने को लोकतंत्र कहने वाले किसी राष्ट्र में यह पूछना बेमानी होगा कि विदेश, गृह या रक्षा संबंधी मामलों मे अंतिम फैसले कहां लिए जाते हैं, मगर पाकिस्तान में यह सवाल अप्रासंगिक नहीं होगा, क्योंकि वहां पर आमतौर से आखिरी फैसला जीएचक्यू करता है।